Polisiekaptein, nog 4 vas oor winkelrooftogVan die items waarop daar beslag gelê is tydens die inhegtenisnemings. Foto: SAPD Vyf verdagtes, waarvan een ŉ kaptein in die polisie is, is Sondag in hegtenis geneem in verband met ŉ rooftog by ŉ sportwinkel in Louis Trichardt in Limpopo. Brig. Motlafela Mojapelo, woordvoerder van die polisie, het gesê vyf verdagtes het verlede week op die winkel toegeslaan en selfone en klere ter waarde van meer as R100 000 gesteel. Lede van die Makhado-polisiespeurdiens het in samewerking met die misdaad-intelligensie eenheid, die rooftog ondersoek en die verdagtes in die Ritavi-gebied vasgetrek. “Een van die verdagtes is ŉ polisiekaptein verbonde aan die Ritavi-polisie se speurdiens. Sy het glo twee van die gesteelde t-hemde en ŉ gesteelde rekenaartablet in haar besit gehad,” het Mojapelo gesê. Nog gesteelde items is glo in die ander verdagtes se besit gevind. Die verdagtes, tussen die ouderdomme van 20 en 44 jaar, sal Dinsdag in die Makhado-landdroshof verskyn op aanklagte van sakeroof en die besit van gesteelde goedere. “Die ondersoek duur voort, aangesien die verdagtes vermoedelik ook met ander misdade verbind kan word,” het Mojapelo gesê.